กรมการค้าภายใน ชี้แจงราคาพืชไร่ ข้าว ปาล์มน้ำมัน ยางพารา ปรับตัวดีขึ้น พร้อมเพิ่มมาตรการบริหารจัดการผลไม้ใหม่เอาใจผู้บริโภค
นายวัฒนศักย์ เสือเอี่ยม อธิบดีกรมการค้าภายใน กระทรวงพาณิชย์ เปิดเผยถึงราคาพืชไร่ ทั้งข้าว ข้าวโพดเลี้ยงสัตว์ ปาล์มน้ำมันและยางพารา ว่า มีการปรับตัวดีขึ้นจากช่วงก่อนหน้า เช่นเดียวกับภาพรวมมีการปรับตัวดีขึ้นกว่าช่วงเดียวกันของปีก่อน เช่น ข้าวหอมมะลิ เฉลี่ยถึง 14,400 - 14,800 บาทต่อตัน  ข้าวหอมมะลินอกพื้นที่ 13,500-14,000 บาทต่อตัน  ข้าวหอมปทุมธานี 10,500-11,500 บาทต่อตัน  ข้าวเจ้า 9,700 - 10,100 บาทต่อตัน และข้าวเหนียว 11,500-12,400 บาทต่อตัน ส่วนข้าวโพดเลี้ยงสัตว์ และปาล์มน้ำมัน อยู่ที่ 11 บาท 60 สตางค์ - 11 บาท 70 สตางค์ ต่อกิโลกรัม และ 5.30 บาทต่อกิโลกรัม ตามลำดับขณะที่ ราคาผักมีการปรับขึ้น-ลงตามกลไกตลาด รวมถึงราคาเนื้อหมู เนื้อไก่ และไข่ไก่ ปรับลดลงเล็กน้อยที่ร้อยละ 5 ราคาหมูเนื้อแดง ไม่เกินกิโลกรัมละ 190 บาท / เนื้อไก่ ติดสะโพก 49-69 บาทต่อกิโลกรัม และไข่ไก่ อยู่ที่ฟองละ 3 บาท 60 สตางค์ สำหรับผลไม้ ที่กำลังทยอยออกสู่ตลาดหลายชนิด ซึ่งขณะนี้ได้เตรียมมาตรการบริหารจัดการผลไม้ ปีการผลิต 2566 ไว้รองรับแล้ว รวม 17 มาตรการเดิม และเพิ่มอีก 5 มาตรการใหม่ เพื่อเพิ่มศักยภาพการบริการจัดการผลไม้ โดยทุเรียนไทย ยังคงเป็นที่ต้องการ ซึ่งเชื่อว่าลักษณะทางกายภาพ สีเหลืองสวยและรสชาติหวานหอมของทุเรียนไทย ยังคงครองใจผู้บริโภคชาวจีนได้อยู่